เมทแอมเฟตามีน

เมธแอมเฟทามีน (Methamphetamine) หรือชื่อในระบบ IUPAC คือ เอ็น-เมธิลแอมเฟทามีน เป็นสารกระตุ้นระบบประสาทส่วนกลาง ส่วนมากถูกใช้เป็นสารเสพติด และถูกใช้บ้างในการรักษาโรคซนสมาธิสั้นและโรคอ้วน เมธแอมเฟทามีนถูกค้นพบโดยนักเคมีชาวญี่ปุ่น นางาอิ นางาโยชิ (長井 長義) ในปี ค.ศ. 1893 และมีอยู่สองอีแนนซิโอเมอร์ ประกอบด้วย: เดกซ์โทรเมธแอมเฟทามีน (dextromethamphetamine, (D)-methamphetamine) ซึ่งมีฤทธิ์รุนแรงกว่าและ เลโวเมธแอมเฟทามีน (levo-methamphetamine, (L)-methamphetamine) โดย (D)-methamphetamine มีพิษต่อระบบประสาทของมนุษย์และสามารถถูกใช้เป็นสารเสพติดประเภทกระตุ้นความต้องการทางเพศและมัวเมา และจัดเป็นสารเสพติด ในขณะเดียวกัน (L)-methamphetamine มีผลต่อระบบประสาทต่ำกว่า และถูกใช้เป็นยาหดหลอดเลือดชนิดพ่นจมูก (nasal decongestant) ได้ 

อย่างไรก็ตามก็มียาชนิดอื่นที่ปลอดภัยกว่าและมีประสิทธิผลทัดเทียมกัน จึงไม่มีการใช้ (L)-methamphetamine ในการรักษาอาการคัดจมูกโดยแพทย์แล้วในปัจจุบัน

ปัจจุบัน การค้าและครอบครองทั้งเมธแอมเฟทามีน และเดกซ์โทรเมธแอมเฟทามีนเพื่อการเสพ ถือว่าผิดกฎหมาย การใช้เมธแอมเฟทามีนอย่างผิดกฎหมายพบได้มากที่สุดในเอเชีย โอเชียเนียและในสหรัฐอเมริกา ซึ่งในสหรัฐ ทั้งเมธแอมเฟทามีน เดกซ์โทรเมธแอมเฟทามีน และเลโวเมธแอมเฟทามีนถูกจัดอยู่ในบัญชีที่สอง ประเภทสารควบคุม โดยเลโวเมธแอมเฟทามีนเป็นยาจำหน่ายหน้าเคาน์เตอร์สำหรับใช้เป็นยาลดอาการคัดจมูกในสหรัฐ แต่โดยสากลแล้ว การผลิต จำหน่ายและครอบครองเมธแอมเฟทามีนนั้นถูกควบคุมหรือต้องห้ามในประเทศส่วนใหญ่ เนื่องจากเป็นสารที่อยู่ในบัญชีที่สองของอนุสัญญาสหประชาชาติว่าด้วยสารที่มีผลต่อจิตใจ 

การที่ร่างกายได้รับเมธแอมเฟทามีนมากเกินไป อาจส่งผลกระทบให้เกิดหลายอาการ การได้รับมากเกินในระดับปานกลางอาจทำให้มีอาการชีพจรผิดปกติ สับสนงุนงง ถ่ายปัสสาวะลำบากหรือเจ็บ ความดันโลหิตสูงหรือต่ำ อุณหภูมิร่างกายสูง ตื่นตัวและตอบสนองมากเกิน ปวดกล้ามเนื้อ กระสับกระส่าย หายใจเร็ว ชะงักหลั่งปัสสาวะ และปัสสาวะปลอดยูรีน  การได้รับมากเกินในระดับสูง อาจก่อให้เกิดอาการอื่นเพิ่มเติม คือ อาการกำเริบรุนแรง ไตวาย ซีโรโทนินซินโดรม  และยังอาจทำลายสมองได้อีกด้วย

อ้างอิง

 แหล่งข้อมูลอื่น 

 Methamphetamine Toxnet entry
 Methamphetamine Poison Information Monograph
 Drug Trafficking  Aryan Brotherhood Methamphetamine Operation Dismantled. เอฟบีไอ.  

หมวดหมู่:ยาลดความอ้วน
หมวดหมู่:ยาเสพติด
หมวดหมู่:สารกระตุ้น
หมวดหมู่:ปัญหาสังคมด้านการแพทย์